吳公約神道碑附詩
作者：羅隱
朝代：唐

paragraphs: 吳山蒼蒼，吳水泱泱。
降生英靈，爲公爲王。
以嚴師旅，以奠封疆。
派有別者，我亦鷹揚。
取直之功，捍巢之績。
雖從本軍，實展良畫。
踐歷禁旅，光揚事迹。
乃自西佳，遷於硤石。
上君東代，諸將西征，賈其餘通，資其銳兵。
稽山霧廓，京口波清。
再從貂冕，始拜冬卿。
吳會紛紜，淮[右]（石）（從雍文華校本改）奔競。
驅其涷餒，犯我疆境。
躬勵精卒，恭承上命。
雪霽松貞，風中草勁。
元戎承制，聖主酬勞。
大起名重，司元望高。
優游渥澤，出入官曹。
所謂鷄省，全資豹韜。
恭仰府城，載崇吾圉。
惟力是助，厥功以舉。
雲矗千堵，土攢萬杵。
率以資產，役以軍旅。
乃頒異寵，乃正華資。
大國綱紀，雄藩羽儀。
牀間牛鬬，杯裏蛇疑。
天胡可測，神亦難知。
有仁於時，有功於物。
一代殊勳，二品清秩。
不謂不達，何獲何失。
瑞馬神羊，金箱玉室。
（出《全唐文》卷八九七。
）（〖1〗碑云：「君嗣子以隱鄉里之舊，請銘其墓。
而復以詩一章，文其美於道之隅。
」）。